In nomine sancte et individue Trinitatis, ego Galterus de sancto Symphoriano canonicus et abbas sancti Petri Eduensis, in extrema voluntate constitutus, tamen compos mentis, testamentum meum condidi in hunc modum. In primis, lego domino episcopo Eduensi sexaginta et quindecim l. Divion. quas mihi debet. Lego etiam ecclesie Eduensi pro anniversario meo in dicta ecclesia faciendo XL s. quos capitulum debet mihi et decem bichetos bladi sitos apud Sampigne in molendino Botario et Botatorio que Amicus de Sampigne tenet et IIIIor modios vini albi annui redditus ad mensuram Belnensem, quos idem Amicus debet et viginti quinque solidos super operatorium meum situm ante monasteria, quod Porchet tenet; pro distributione autem in die obitus mei facienda, viginti libras; pro distributione in die tricenarii mei facienda, X l. Item, lego ad augmentationem dicti anniversarii mei vineam meam de Alorse ad ordinationem exequutorum meorum; ad distributionem pauperum faciendam in die obitus mei XX l.; item in die tricenarii mei centum solidos pauperibus erogandos; archidiacono Flavigniaci, LX s.; archipresbitero Poilleii, XX s. Lego etiam ecclesie sancti Andochii Eduensis pro anniversario meo faciendo, portionem parochialis ecclesie sancti Petri quam acquisivi ab ipsis et viginti l. ad emendos redditus ad augmentationem dicti anniversarii, ita quod portio et redditus empti de viginti libris ad manum sacriste dicti loci venient et per manum ipsius ceteris distribuantur et decem libras in die obitus mei inter sorores dividendas et viginti l. ad emendos redditus pro anniversario abbatisse Felicie faciendo, per manum sacriste similiter distribuendos; ecclesie sancti Iohannis de Burgo, XL s. in die obitus mei distribuendos; ecclesie sancti Martini, LX s. ad procurationem in die obitus mei faciendam; ecclesie sancti Simphoriani, C s. ad procurationem similiter faciendam; parochialibus ecclesiis beate Marie, sancti Iohannis de Crota et sancti Quintini, unicumque decem s. pro absolutione mea usque ad annum facienda; domui leprosorum de Flore, duos lectos munitos culcitra et cussino, pannis, lintheis et cohopertoriis, et leprosis de Genestei, unum lectum similiter munitum; domui Dei de Foro Eduensi, duos lectos similiter munitos; domui Dei de Castro, unum lectum similiter munitum; ecclesiis de Petra Cervali, sancti Georgii, sancti Iuliani, de Campo Canoto, de Magobrio, de Brolio et sancti Saturnini, singulis XX s. pro officio faciendo; item fratribus de Apponay, XL s.; priori sancti Rachonis XLIX s. quos mihi debet. Lego vicario Eduensi octo l. quas mihi debet. Lego etiam totam vestem meam, culcitras, mappas, manutergia et pannos lineos pauperibus presbiteris et ecclesiis per manus exequutorum testamenti mei distribuendam. Item lego Iacobe de Brolio quondam famule mee XL s. et unum lectum munitum; Iohannete nepte mee, duos lectos munitos et viginti libras Divion.; Willemo de sancto Martino clerico meo, vineas meas de Volenay et quatuor modios vini de Pomart quos acquisivi ab abbatissa sancti Andochii Eduensis; abbatie Corbigniaci, X l. pro officio meo faciendo; item, ecclesie sancti Martini Eduensis lego grangiam meam cum appenditiis que fuit Willemi Guttosi; magistro Iohanni, LX s.; Galterino clerico, XXX l. unum missale, unum breviaryum, unum psalteryum. Super hiis autem omnibus et aliis rebus meis tam mobilibus quam immobilibus de quibus in hoc testamento non facio mentionem, meos constituo executores Hugonem archipresbiterum Eduensem, Amicum vicarium, dominum Girardum de sancto Simphoriano et Willemum fratres meos, Girardum de Draceio et Willemum de sancto Martino clericos, ut ipsi Deum pro oculis habentes, ita disponant et ordinant prout anime mee melius viderint expedire. Nos vero Anselmus decanus, Bertrandus cantor Eduensis et ego magister Stephanus officialis Eduensis omnia ista que scripta sunt in presenti testamento vidimus, audivimus et etiam approbavimus, unde in testimonium veritatis ad preces domini Galteri de sancto Simphoriano canonici et abbatis sancti Petri Eduensis presenti pagine sigillorum nostrorum apposuimus firmamentum. Actum anno domini Mº CCº XLº tertio in crastino Inventionis sancte Crucis. Volo etiam ut unusquisque dictorum executorum meorum habeat marcham argenti.